
DECISIÓ  38/04

Assumpte: Anunci Vodafone Life

1. El 12 de juliol de 2004, una persona formula una reclamació en relació amb l’anunci esmentat. La persona reclamant manifesta el seu desacord amb la representació que mostra l’anunci afirmant que provoca sentiments d’angoixa i de patiment innecessaris.

2. Es localitza una emissió de l’anunci objecte de reclamació el 2 de juliol de 2004, a les 22.51 hores, pel Canal 33.

3. L’anunci objecte de la reclamació mostra un noi que enterra el seu amic en la sorra d’una platja, amb el cap fora, mentre li diu: “Ei, me’n vaig a trucar. Només serà un minut”.

En l’escena següent es mostra la imatge dels dos nois: un enterrat en la sorra i l’altre, a uns metres de distància, parlant pel mòbil. 

Se senten fragments de la conversa telefònica mantinguda a través del mòbil —fragments inconnexos que transmeten la idea d’una conversa llarga—: “Sí, sóc aquí, i tu?... Com vols que no ho recordi... Necessitem un entrenador amb caràcter... Què dius ara, no et crec... El meu amic s’ho passa bomba, s’ho passa que no t’ho pots ni... Què t’he d’explicar que no sàpigues ja?... Ja, ja, ja... No et vull enganyar”. 

Mentre un parla per telèfon es mostren imatges de com l’altre, enterrat en la sorra, suporta indefens diverses situacions: un nen seu damunt del seu cap, una dona li posa crema a la cara, un nen li dóna cops al cap amb una pala, rep un cop de pilota, un gos li llepa la cara i se li apropa un cranc. En diferents moments es repeteix l’expressió “només serà un minut” en referència al que li havia dit l’amic sobre la durada de la trucada.

A continuació, una veu en off diu: ”Aquest estiu, amb Vodafone, pagues només un minut i en parles trenta. La vida és mòbil. Mòbil és Vodafone. Dóna’t d’alta i emportat aquest Vodafone Life per 69 euros”. 

Es mostra la imatge del noi bufant intentant que una gavina no se li apropi més.

Al final de l’anunci, apareix la imatge del mòbil que es publicita i se sobreimpressionen, en la part inferior de la pantalla, les condicions del contracte.  

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 22 de setembre de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació perquè considera que les imatges de l’anunci representen situacions clarament exagerades i, com a conseqüència, difícilment poden ser creïbles o incitar a comportaments antisocials entre les persones teleespectadores. 

5. El Consell acorda comunicar aquesta decisió a la persona interessada.

Barcelona, 22 de setembre de 2004

El president

Francesc Codina i Castillo

